projecte-aina/catalan_government_crawling huggingface dataset:
A partir del dilluns 1 de juny es podrà concertar cita prèvia per a la consulta dels fons de l'Arxiu Comarcal.
D'acord amb les instruccions de desconfinament que estableix el Govern de la Generalitat davant la pandèmia de Coronavirus Covid-19 i seguint les mesures de prevenció que ha establert el Servei de Prevenció de Riscols Laborals del Departament de Cultura, estem en condicions de reprendre el servei presencial als investigadors i el préstec bibliogràfic, amb cita prèvia.
A partir del dilluns, 1 de juny ja es pot concertar cita prèvia per a la consulta de fons (preferentment per correu electrònic):
Informació de servei de la Sala de consulta:
L'any 2018 l'Arxiu Comarcal de la Noguera i l'Associació d'Amics de Tragó de Noguera vàrem iniciar un projecte consistent en la creació d'un fons de fotografies de l'antic poble de Tragó de Noguera, amb la finalitat de preservar la memòria i millorar el coneixement d'aquesta desapareguda població.
Començava així una col·laboració en què els descendents de Tragó aportaven les seves fotografies particulars i els seus testimonis, compartint els records, identificant persones, racons, tradicions i curiositats del poble.
El resultat va ser molt positiu, tant que, del conjunt de fotografies aplegades, ara se n'ha pogut elaborar el present llibre que aplega la història gràfica de l'antic poble de Tragó, a càrrec de l'historiador Gerard Costa Serret i coordinat des de l'Arxiu Comarcal de la Noguera, des d'on volem fer extensiva aquesta experiència a la resta de municipis de la comarca.
El llibre es presentarà el proper 17 de juliol a les 20h a la sala d'actes del Consell Comarcal de la Noguera, pel president del Consell Comarcal de la Noguera, l'alcaldessa d'Os de Balaguer, en tant que institucions col·laboradores del projecte, l'Arxiu, l'Associació i l'autor.
És el primer llibre de la col·lecció d'història gràfica de l'Arxiu Comarcal de la Noguera "Fem Memòria"
Actualment, les administracions implicades en la gestió de l'Arxiu Comarcal de l'Alta Ribagorça estan treballant amb l'objectiu de fixar un calendari per la construcció i equipament de l'arxiu comarcal.
En aquesta línia, l'Ajuntament de Pont de Suert, l'Ajuntament de Vall de Boí, l'Ajuntament de Vilaller, el Consell Comarcal de l'Alta Ribagorça i el Departament de Cultura de la Generalitat de Catalunya estan desenvolupant accions dirigides a assolir aquest objectiu.
Els propers dies 16 i 23 de juny l'Arxiu Comarcal del Montsià estarà obert a tota la ciutadania i administracions que vulguen visitar-lo i conèixer tant les instal·lacions com les funcions i tasques que duu a terme envers la gestió, la conservació i difusió del patrimoni documental de la comarca.
L'objectiu d'aquesta visita és apropar l'Arxiu a la ciutadania i a les administracions per tal que s'arribi a concebre com un centre al servei de la societat que vetlla per protegir un dels béns culturals més importants per accedir a la cultura i a la informació.
L'horari d'obertura al públic serà de 9 a 14 h.
Durant la visita a les instal·lacions s'explicaran les utilitats i especificitats dels diferents espais, així com els serveis que ofereix l'Arxiu.
Aquesta jornada s'emmarca dins les activitats entorn el Dia Internacional dels Arxius i compta amb la col·laboració del Consell Comarcal, l'Ajuntament d'Amposta i el Departament de Cultura de la Generalitat de Catalunya.
Ortanització del fons de la prefectura de la FET i les JONS d'Ampsta
A finals del passat any, l'Arxiu Comarcal del Montsià va rebre dues alumnes en pràctiques procedents respectivament de l'Institut Montsià i de l'Institut de Tecnificació d'Amposta.
L'Institut Montsià va signar un conveni amb l'Ajuntament d'Amposta per tal que l'alumnat que cursa els Cicles Formatius d'aquest centre pugui realitzar pràctiques laborals relacionades amb els estudis al mateix Ajuntament o a organismes que en depenen.
Igualment, l'Institut de Tecnificació disposa d'aquest conveni amb l'Ajuntament per tal que l'alumnat de l'Aula Oberta del centre pugui realitzar pràctiques laborals als mateixos llocs.
Aquest any s'ha signat un conveni de col·laboració entre el Consell Comarcal del Montsià i la Fundació Montsià per tal que una alumna d'un dels cursos formatius que realitza pogués fer les pràctiques a l'Arxiu Comarcal del Montsià.
A l'Arxiu Comarcal del Montsià les tasques que s'han assignat a l'alumnat s'adeqüen al nivell i al programa del seus estudis, de manera que aquestes complementin la formació teòrica rebuda.
Es tracta de tasques de suport als treballs arxivístics que s'apliquen a la documentació pendent del tractament dels tècnics.
En concret, les tasques que esta duent a terme actualment l'alumnat consisteixen en l'organització i reinstal·lació de les fitxes del fons de la prefectura de FET i les JONS d'Amposta; l'ordenació, neteja i reinstal·lació de les llicències d'activitats classificades de l'Ajuntament d'Amposta i la digitalització del llibres d'actes del Ple municipal de Santa Bàrbara i Amposta.
Amb aquests dos nous ingressos l'Arxiu gestionarà prop de 1000 metres de documentació de municipis de la comarca
Moment de l'acte de signatura del contracte de comodat amb la presidenta del Consell Comarcal del Montsià i el president de l'EMD d'Els Muntalls.
Moment de l'acte de signatura del contracte de comodat amb la presidenta del Consell Comarcal del Montsià i l'alcaldessa de l'Ajuntament de Godall.
Sala on es realitzen els treballs de classificació, inventari i descripció de la documentació.
Aquest passat dimecres va tenir lloc l'acte de signatura, entre la presidenta del Consell Comarcal del Montsià, el president de l'Entitat Municipal Descentralitzada (EMD) dels Muntells i l'alcaldessa de l'Ajuntament de Godall, respectivament, dels contractes de cessió en comodat dels fons municipals a l'Arxiu Comarcal del Montsià.
La Consellera de Cultura de la Generalitat de Catalunya signarà finalment els contractes per a la seva validesa oficial.
En aquests contractes s'estableixen els acords concrets entre les tres administracions per traslladar la responsabilitat de la gestió, la conservació i la difusió d'aquesta documentació municipal a l'Arxiu Comarcal.
L'objectiu final és la conservació del patrimoni documental de la comarca, en aquest cas de titularitat pública, per tal de posar-la al servei de la ciutadania, la qual pot consultar-la sigui per interès particular o amb finalitats culturals.
Un cop els contractes siguin efectius es procedirà al trasllat de la documentació des de les dependències municipals fins a l'Arxiu Comarcal on, de moment s'instal·larà la documentació de forma provisional, fins que es puguin dur a terme els treballs arxivístics de neteja, classificació, inventari, descripció i recol·locació de la documentació per tal que sigui accessible al públic.
Actualment el centre realitza aquestes mateixes tasques al fons documental de l'Ajuntament de Santa Bàrbara i està en procés de revisió d'altres inventaris de fons municipals per transferir les dades d'aquests instruments de descripció a la plataforma d' Arxius en Línia del Departament de Cultura per tal que els usuaris puguin consultar-los en xarxa.
Dijous 5 de juny de les 8h fins les 15 h i de les 16 h fins les 18 h
En motiu de la Setmana Internacional dels Arxius ( http://patrimoni.gencat.cat/ca/SIA2019 ) del 3 al 9 de juny els arxius catalans obren les seves portes i, durant tota una setmana, organitzen de manera simultània nombroses activitats culturals (exposicions, conferències, jornades de portes obertes, etc) per tal de donar a conèixer i promoure els arxius entre la ciutadania.
L'Arxiu Comarcal del Montsià realitzarà una jornada de portes obertes el proper dijous 5 de juny de les 8 h fins les 15 h i de les 16 h fins les 18 h en què es faran visites guiades per les instal·lacions del centre al mateix temps que s'explicaran les principals funcions i activitats que duu a terme.
Activitat gratuïta i sense confirmació prèvia (acudir millor al principi de cada hora per no solapar les visites).
La iniciativa del projecte ha estat impulsada des de la Subdirecció General d'Arxius i Museus, la Biblioteca de Catalunya i el Servei de Biblioteques de Catalunya
Fem memòria dels oficis antics és un projecte impulsat per la Subdirecció General d'Arxius, la Biblioteca de Catalunya i el Servei de Biblioteques de Catalunya que tenia com a finalitat implicar la ciutadania en recollir, conservar i donar a conèixer una mostra de la memòria familiar de Catalunya.
A la nostra comarca, a més de la participació de l'Arxiu Comarcal també hi han participat l'Arxiu Municipal de Sant Carles de la Ràpita i algunes biblioteques de la comarca.
Alguns exemples de documents que s'han aplegat referents a oficis antics de la nostra comarca han estat fotografies de plantadors d'arròs al Delta de l'Ebre, d'un filador, d'una dida i un llibre de comptes d'una família de ferrers del segle XIX.
Aquests documents i altres de la resta de Catalunya es poden veure a la pàgina web de la plataforma de la Memòria Digital de Catalunya dins la col·lecció Fem memòria ( http://mdc.cbuc.cat/cdm/search/collection/oficis ).
La campanya per aplegar documents referents a oficis antics de la nostra comarca va finalitzar el 31 de juliol però es preveu que es llancen altres campanyes per aplegar altres testimonis de la vida familiar de Catalunya, en les quals també es demanarà la participació de la ciutadania amb la cessió d'imatges familiars originals, les quals sempre es retornen al propietari exceptuant el cas que en vulgui fer donació.
L'ofici de plantador d'arròs de la nostra comarca va ser un dels escollits per exemplificar la notícia del projecte Fem memòria al telenotícies comarques d'aquest estiu.
Un veí de Sant Carles de la Ràpita dedicat a la plantació d'arròs gran part de la seua vida va ser el testimoni d'aquest ofici.
Esperem obtenir una bona participació de la nostra comarca en les posteriors campanyes del projecte.
La xerrada va fer referència a la col·laboració d'Arxivers sense Fronteres amb el projecte de l'Arxiu Nacional de la República Àrab Sahrauí Democràtica
Jordi Amigó, durant l'explicació del projecte de l'Arxiu Nacional de la República Àrab Sahrauí Democràtica
En motiu de la Setmana Internacional dels Arxius, el passat divendres dia 12 de juny va tenir lloc a l'Arxiu Comarcal del Montsià la xerrada d'Arxivers sense Fronteres sobre el projecte de l'Arxiu Nacional de la República Àrab Sahrauí Democràtica, a càrrec de Ricard Ibarra i Jordi Amigó.
Ricard Ibarra, president de l'associació, va explicar els projectes que ha dut a terme l'associació en diversos països del món on la situació política de repressió i la falta de recursos constitueix una amenaça per a la conservació de la documentació que testimonia la seva memòria històrica i que garanteix els drets civils de la població.
Alguns d'aquests projectes són, per exemple, la recuperació de la documentació dels nens desapareguts a l'Uruguai durant la dictadura militar, l'organització dels arxius de les ciutats de Baney, Luba, Malabo, Rebola i Riaba a Guinea Equatorial, l'organització dels arxius d'alguns casals catalans a l'estranger com el de Mèxic, Costa Rica, Uruguai o actualment el d'Argentina.
L'associació també ha col·laborat en projectes d'àmbit estatal com ara el de la recerca d'informació dels desapareguts durant la Gerra Civil Espanyola entre altres (per a més informació dels projectes que duu a terme l'associació podeu consultar la seva pàgina web: http://www.arxivers.org/home/ca-ES ).
Jordi Amigó, membre de la junta directa de l'associació i responsable del projecte de l'Arxiu Nacional de la República Àrab Sahrauí Democràtica, va explicar en què va consistir la col·laboració d'Arxivers sense Fronteres en la recuperació i organització d'aquest Arxiu en un territori on viuen milers de refugiats en campaments després que l'Estat marroquí ocupés la zona del Sàhara Occidental en el moment en què l'Estat Espanyol va abandonar aquesta antiga colònia.
Des d'Arxivers sense Fronteres es va donar suport en la recuperació i organització dels diversos fons documentals dispersos en diferents espais, amb la formació arxivística del personal i també amb recursos materials.
La documentació es troba al dipòsit pendent de tractament arxivístic
Document de segregació del municipi de Masdenverge
Moment de la signatura del contracte de comodat
Aquesta primera setmana de juliol de 2015 ha finalitzat el trasllat del fons de l'Ajuntament de Masdenverge a l'Arxiu Comarcal del Montsià.
A finals de l'any passat es va signar el contracte de comodat entre el Departament de Cultura de la Generalitat de Catalunya, el Consell Comarcal del Montsià i l'Ajuntament de Masdenverge per tal d'ingressar el fons a l'Arxiu Comarcal del Montsià, on es duran a terme els treballs de classificació, inventari, descripció i digitalització de les sèries documentals escaients.
Prèviament al seu trasllat i abans de procedir al seu tractament arxivístic, el fons ha rebut un tractament de desinfecció específic per combatre els microorganismes que s'havien depositat a part de la documentació.
L'Arxiu Comarcal del Montsià disposa de l'espai adequat amb les condicions ambientals i de seguretat necessàries per a la conservació a llarg termini de la documentació que forma part del patrimoni documental de Catalunya.
A més de la conservació, els treballs arxivístics esmentats que s'hi apliquen facilita la consulta presencial i, fins i tot a la xarxa en alguns casos, per part dels usuaris.
El mateix Ajuntament, titular sempre del fons dipositat, es beneficia d'aquest ingrés pel fet de poder garantir la seva correcta conservació i l'accessibilitat en la consulta sempre que en tingui necessitat.
La Lira Ampostina cedeix el fons a l'Arxiu Comarcal a través d'un contracte de comodat amb l'Ajuntament d'Amposta per tal que s'hi apliquin els treballs de catalogació, digitalització i difusió del fons
Moment de l'acte de signatura del contracte de comodat
El passat dimecres 22 de juliol va tenir lloc a l'Arxiu Comarcal del Montsià la signatura del contracte de cessió en comodat del fons del músic, compositor i pedagog Adolf Ventas.
Els hereus del músic, seguint la seva voluntat, van fer donació del fons a la Lira Ampostina per tal que fos accessible a músics, investigadors i públic en general.
Amb aquesta mateixa intenció la Lira ha cedit el fons a l'Ajuntament d'Amposta perquè l'ingressi a l'Arxiu Comarcal on es duran a terme els treballs de catalogació i digitalització, a més de tenir cura de la seva conservació i fer-ne la màxima difusió.
Adolf Ventas va ser un músic i compositor ampostí, nascut el 1919, que va destacar també per ser pioner en l'ensenyament i pedagogia del saxofon a tot l'Estat, temàtica sobre la qual va escriure diverses publicacions.
Va ser músic de la Lira, solista de la Banda Municipal de Barcelona i solista col·laborador de l'OCB i de l'orquestra del Teatre del Liceu.
També va viatjar per tot el món amb diferents gires per Europa i l'Orient Mitjà.
Va morir l'any 2014 als 95 anys d'edat.
Durant l'acte de signatura l'alcade d'Amposta, Adam Tomàs, va agrair a la família del Mestre Ventas la decisió de cedir el seu fons privat a la Lira, i finalment a l'Arxiu Comarcal, per tal de fer accessible el seu llegat a la ciutadania.
Javier Escrihuela, president de la Lira Ampostina, va remarcar la figura del Mestre Ventas com un dels saxofonistes de l'època més destacats a nivell internacional i que, per tant, el fons ha de tenir garantida la seva conservació, catalogació i màxima difusió.
Per la seva banda Albert Company, arxiver municipal de l'Ajuntament d'Amposta, va donar alguns detalls del fons, el qual té un volum aproximat de 4 metres lineals i consta majoritàriament de partitures originals pròpies del compositor –algunes d'elles inèdites-, llibres i quaderns per a l'ensenyament del saxo i del clarinet i, en menor mesura, de fotografies, retalls de premsa i pamflets publicitaris de les seves gires.
També va agrair la decisió de la família del músic i de la Lira Ampostina d'ingressar el fons a l'Arxiu Comarcal on es duran a terme els treballs de catalogació i digitalització per tal de fer accessible el fons a investigadors i músics del territori i, fins i tot, a investigadors d'arreu del món a través del portal d'Arxius en línia del Departament de Cultura de la Generalitat de Catalunya o també, si s'escau, a través de la pàgina web de la Lira Ampostina un cop s'hagin dut a terme els treballs de digitalització del fons.
Les fotografies de Carles Ramos il·lustren els textos que han marcat moltes persones
Carles Ramos, nascut a Madrid, va venir a viure a Igualada quan es va casar amb la Susanna.
Professionalment ajuda a les empreses i entitats amb la seva digitalització, però és un apassionat de la fotografia i els viatges etnogràfics.
Aquesta passió l'ha portat a fer un seguiment exhaustiu de tota la etapa de confinament a Igualada a través de la fotografia.
Aquestes fotografies ens han permès posar una imatge a cada una de les percepcions que moltes persones ens han fet arribar en el seu 'Diari d'un Confinament': experiències, sensacions, emocions...
Durant les més de 10 setmanes de confinament domiciliari que ha patit la Conca d'Òdena han succeït múltiples esdeveniments que ens han impactat i que volem deixar constància i que no caiguin en l'oblit.
Continuem animant a tota la ciutadania a participar en el projecte, aportant el seu 'Diari d'un confinament' i les imatges que reflecteixen la situació viscuda.
Dues exposicions de l'Arxiu Comarcal de l'Anoia, per viure la Festa Major
La celebració de les festes majors prové d'antigues celebracions amb motiu del final de les collites al camp o de la celebració de fires i mercats, que s'articulen al voltant de la diada en honor del sant patró de la localitat.
El 24 d'agost és Sant Bartomeu i és, en aquestes dates, que se celebra la Festa Major d'Igualada, excepte aquest any que s'ha suspès a causa de la Covid-19.
Amb tot, des de l'Arxiu Comarcal de l'Anoia volem oferir una exposició en la qual mostrem diferents documents de cinema que han estat dipositats a l'arxiu i que s'han digitalitzat.
Les imatges mostrades són dels anys trenta als vuitanta del segle XX, i acaben amb uns apunts del segle XXI.
Aquí hom podrà copsar els canvis de model d'organització de festa major, però també constatar que hi ha uns elements que hi són des dels inicis i que es repeteixen: pregó, ofici solemne, cercavila de gegants, capgrossos, nans i bestiari; exhibició castellera, ballada de sardanes, etc.
Els castellers i moixiganguers aixequen uns castells molt més alts; els gegants, capgrossos i nans, amb orígens medievals, continuen fent ballar la quitxalla, tot i que han sorgit noves figures i s'han recuperat de velles, tots acompanyats de flabiolers i grallers.
Els dracs i les víbries acompanyen als diables als correfocs, avui dia, també molt més decidits.
Quan a les danses vives, hom pot dir que s'han recuperat gairebé tots els que hi havia hagut: ball de bastons, ball de cercolets, ball de pastorets i el ball de gitanes.
Per altra banda, podeu veure tots els programes de Festa major que es conserven a l'Arxiu Comarcal de l'Anoia a la mostra que us hem preparat a: 'Els programes de Festa Major: on els artistes mostren la seva creativitat'.
Durant molts anys, el cartell i el programa de la festa s'ha encarregat a artistes, creatius, dissenyadors que han fet verdaderes obres d'art, on han reflectit la seva visió de la festa.
Cliqueu aquí si voleu veure 'Igualada, la Festa Major en moviment'
Cliqueu aquí si voleu veure ' Els programes de Festa Major: on els artistes mostren la seva creativitat'
Gaudiu d'aquestes exposicions virtuals en el cicle Catalunya des dels arxius: esdeveniment i festes populars digitals
Les fotografies de l'exposició passaran a formar part de l'Arxiu Comarcal de l'Anoia
Des del dia 25 d'agost i fins el 18 de setembre es podrà visitar l'exposició de fotografies de paisatges de la comarca de l'Anoia, obra de Joan Felip i Joan Sala.
Els autors han recorregut tota la comarca i fotografiar racons i indrets de tots els municipis, alguns coneguts però d'altres desconeguts i de més difícil accés.
L'exposició es pot visitar a la sala d'exposicions de l'Arxiu Comarcal de l'Anoia a l'edifici de la Teneria, plaça del Rei, núm. 15 d'Igualada.
Unes exposicions virtuals en el cicle Catalunya des dels arxius: esdeveniment i festes populars digitals per viure la Fira Multisectorial en temps de pandèmia
La celebració de la Fira de Setembre va néixer l'any 1951, amb la finalitat de fomentar fires, mercats, festes i potenciar el comerç i la indústria d'Igualada i la seva comarca.
Després de 67 anys la fira torna al setembre i al passeig de Mossèn Cinto Verdaguer per tal d'adaptar-se a la situació que la COVID-19 ha dut a tota la societat.
Aquest fet ens ha portat a rememorar les edicions dels anys 70 del segle XX.
Bandes de música i majorettes en les cercaviles; el pregó de la fira ofert per una personalitat; l'ofici religiós amb les ofrenes dels fruits dels camps per part dels hereus i les pubilles de la comarca; homenatge als agricultors més grans de la comarca; el parc d'atraccions per als infants i el fet més esperat per a moltes persones: el concurs dels productes del camp.
Tots aquests elements que us rememorem, s'han anat transformant en un nou concepte de fira que és el que avui dia ens ofereix Fira Igualada.
Per altra banda, podeu veure tots els programes de Fira de Setembre que es conserven a l'Arxiu Comarcal de l'Anoia a la mostra que us hem preparat a: 'De quan la Fira era de setembre: els programes de Fira de Setembre' on volem destacar l'autoria del disseny de la portada: dibuixants o/i dissenyadors reconeguts a l'Anoia.
Cliqueu aquí si voleu veure el vídeo 'De quan la fira era de setembre'
Cliqueu aquí si voleu veure 'De quan la fira era de setembre: els programes de la Fira de setembre'
Aula d'Extensió Universitària de Menàrguens
L'Aula d'Extensió Universitària de la Noguera de Menàrguens, amb un total de 22 participants, va visitar el passat 20 de febrer de 2018 l'Arxiu Comarcal de la Noguera.
L'activitat complementava la xerrada impartida per l'Arxiu a Menàrguens el curs passat i va consistir a donar a conèixer què és un arxiu, les funcions que desenvolupa i, així mateix, en difondre els fons documentals conservats, tot mostrant les instal·lacions de l'equipament, els procediments de treball i els documents més rellevants i singulars dels diferents municipis de la Noguera.
Al llarg d'aquest curs, l'Arxiu ha participat a les Aules de Bellcaire d'Urgell, impartides el 16 de gener, i també ho farà el 8 de maig a Térmens.
El curs 2017-2018, les Aules d'Extensió Universitària de la Noguera estan formades per l'aula de Balaguer, amb 100 alumnes; la de Menàrguens, que enguany en fa la segona edició i en la qual participen 30 persones; la de Bellcaire d'Urgell, amb 90 alumnes, i la de Térmens, amb 60 persones.
L'Aula d'Extensió Universitària de Menàrguens visita l'Arxiu
Coincidint amb la Setmana Internacional dels Arxius, i amb motiu dels 80 anys de l'establiment del Cap de Pont de Balaguer durant la Guerra Civil espanyola, hem portat a Balaguer l'exposició "Els nens de la Guerra", produïda per l'Arxiu Nacional de Catalunya, el Memorial Democràtic de Catalunya i l'Asociación Archivo, Guerra y Exilio.
L'Exposició narra la trajectòria dels gairebé 3.000 nens i nenes espanyols que, entre març de l'any 1937 i novembre de 1938, van ser evacuats cap a la Unió Soviètica per a protegir-los del conflicte bèl·lic de la Guerra Civil.
Il·lustren la mostra cartes, dibuixos, escrits biogràfics i fotografies, a partir dels quals s'expliquen les experiències viscudes per aquests nens i nenes del nord d'Espanya, sobre tot, però també de Barcelona, València i Madrid, entre altres procedències.
És així com es tracta el tema de l'evacuació d'aquests infants i joves, víctimes innocents de la guerra, de la seva estada en cases d'acollida a Rússia i Ucraïna i de l'exili forçós durant dècades a causa de la dictadura franquista, tot passant per la invasió nazi de la Unió Soviètica, el juny de 1941.
Lloc: Arxiu Comarcal de la Noguera.